30. ΝΟΜΟΘΕΤ. ΔΙΑΤΑΓΜΑ 2951 της 10/14 Αυγ. 1954 Περί αποδόσεως περιουσιών δημευθεισών βάσει του Μ΄ Ψηφίσματος της Δ΄ Αναθεωρητικής Βουλής των Ελλήνων. Άρθρ.1.-1.Εις Έλληνας πολίτας καταδικασθέντας ως ενισχύσαντας καθ’ οιονδήποτε τρόπον τον συμμοριακόν αγώνα και είτα αθωωθέντας ή απαλλαγέντας κατόπιν ασκήσεως ενδίκου μέσου, αποδίδεται η βάσει του άρθρ. 1 παρ. 1 εδάφ. β΄ του Μ΄ Ψηφίσματος δημευθείσα περιουσία αυτών. 2.Η απόδοσις της δημευθείσης περιουσίας γίγνεται δι’ αποφάσεως του διατάξαντος την δήμευσιν Πρωτοδικείου, δικάζοντος κατά την επ’ αναφορά διαδικασίαν. Δικαίωμα να ζητήση την απόδοσιν έχει ο καθ’ ου επεβλήθη η δήμευσις και εκ των κληρονόμων αυτού οι κατά το άρθρ. 1825 του Αστικού Κώδικος αναγκαίοι τοιούτοι κατά την σειράν της κλήσεώς των εις την κληρονομίαν, εντός ανατρεπτικής προθεσμίας εξ μηνών από της δημοσιεύσεως του παρόντος. Δυνάμει του άρθρ. 11 του Νόμ. 3800/1957 η προθεσμία της παρ. 2 παρετάθη επί εν έτος από της δημοσιεύσεως του ανωτέρω Νόμου, ήτοι από 19 Δεκ. 1957. 3.Αι λεπτομέρειαι εφαρμογής του παρόντος Ν. Δ/τος καθορίζονται δι’ αποφάσεως του Υπουργού των Οικονομικών. 4.Οι προς ους η απόδοσις ουδεμίαν αξίωσιν δύνανται να έχουν δια τα μέχρι της αποδόσεως εισπραχθέντα πάσης φύσεως εισοδήματα της αποδιδομένης περιουσίας ούτε δια βλάβας ή φθοράς αυτής. Άρθρ.2.-Η ισχύς του παρόντος άρχεται από της δημοσιεύσεώς του εν τη Εφημερίδι της Κυβερνήσεως. 